paragraph_text: Ne postoji nikakva dokumentacija o svjedočanstvima viđenja djece crnih očiju, bilo istina ili lažna, što navodi na realnu pretpostavku kako se zapravo radi o tipičnoj urbanoj legendi koja se prenosi među ljudima. Tipična priča o susretu s djecom crnih očiju počinje tako da se djeca pojave i kucaju na vrata neke osobe ili obitelji, ili pred vratima automobila. Vlasnik doma nakon otvaranja vrata ne primjećuje odmah da djeca imaju u potpunosti crne oči, ali osjeća nekakvu nelagodu, jer djeca djeluju hladno i distancirano. Nakon toga djeca traže da ih se primi u kuću (ili vozaču da ih nekamo odbaci) i naglašavaju kako ne mogu ući ako nisu pozvani, poslije čega vlasnik doma primijeti njihove neobične oči i u strahu zatvori vrata pred njima ili se panično odveze autom.